L'Ajuntament de Llíria sorteja 186 targetes de 30 euros per a utilizar en el comerç local amb motiu de la campanya de Sant Valentí
01 de febrer de 2021

L'Ajuntament de Llíria sortejarà dimarts que ve, 9 de febrer, 186 targetes regal de 30 euros, dins de la campanya comercial de Sant Valentí. Estes targetes podran ser utilitzades fins al dia 31 de març en tots els comerços locals que s'hagen adherit a la campanya. Els establiments que vulguen participar podran inscriure's fins al 10 de febrer en la pàgina web de l’Ajuntament. No serà necessari que s'inscriguen aquells comerços que ja hagen participat en anteriors campanyes del consistori.

En el sorteig participaran totes les persones, majors de 18 anys, empadronades a Llíria abans del 31 de desembre de 2020. Es realitzarà a través d'una plataforma digital de números aleatoris, on es vincularà un número amb cada persona empadronada.

Una vegada realitzat, l'Ajuntament publicarà la llista dels premiats, indicant l'horari i la ubicació en la qual han de recollir la tarjeta. Serà imprescindible presentar el DNI o NIE, i solament es podrà gaudir d’un premi per domicili.

Si passats dos dies de la publicació dels resultats, algun dels premiats no es presenta a recollir la targeta, perdrà el seu dret sobre esta i l'Ajuntament passarà a entregar-la a la següent persona en la llista de reserva. El saldo de les targetes no es podrà canviar per diners en efectiu, ni tampoc es retornarà les quantitats que no s'invertisquen en el comerç local.

La Regidoria de Foment Econòmic tracta, amb esta iniciativa, de “fomentar el consum per a ajudar el comerç local  a fer front al dur impacte econòmic per la pandèmia del COVID-19”, ha manifestat el responsable de l'àrea, Joanma Miguel.